'Zamišljam svijet bez nuklearnog oružja,' poručio oduševljenim Pražanima Barack Obama
'Nasilju i nepravdama suprotstaviti ćemo se ne razdijeljeni, nego zajedno, kao slobodne nacije i slobodni ljudi. I to je razlog zašto s
'Ovdje smo radi Praškog proljeća i Baršunaste revolucije, ovdje smo danas jer se dovoljno ljudi oglušilo o glasove koji su im govorili da se svijet ne može mijenjati.' Ovim je riječima, pozdravljen od tridesetak tisuća ljudi, američki predsjednik istupio na praškim Hradčanyma. Glavnina govora bila je posvećena nuklearnom razoružanju i miru. 'Zamišljam da SAD osiguravaju mir i sigurnost u svijetu bez nuklearnog oružja, cilj se ne može dosegnuti tako brzo, možda ni za mog života, on će tražiti strpljenja i upornosti a mi moramo ignorirati glasove koji vele da se svijet ne može mijenjati,' kazao je Barack Obama. Pozvao je na prestanak hladnoratovskog razmišljanja oslanjanjem nacionalne sigurnosti na atomskom oružju. Naveo je mjere njegove administracije kojima će SAD ispunjavati taj cilj - zabranom nukelarnog testiranja, sklapanjem novog sporazuma, nadzorom nad proizvođačima urana, sve po jednostavnoj formuli da se zemlje s naoružanjem razoružavaju a zemlje bez atomskog oružja neće ga stvarati. Međunarodna banka nuklearnog goriva dio je novog okvira civilne suradnje. 'Napredujemo bez iluzija, neki će dakako kršiti pravila ali radi toga moramo stvoriti strukturu koja će omogućiti da se prekršitelji suoče s posljedicama.' Lansiranje sjevernokorejske rakete ponovno je podsjetilo na potrebu rigoroznijeg pristupa, 'vrijeme je snažnoj međunarodnoj reakciji', apelirao je Barack Obama. Ovacije Pražana izazvala je poruka da zemlje ne smiju dozovoliti određivanje prema razlikama jer to povećava razdvojenost. 'Ne uspijemo li graditi mir on ostaje izvan našeg dometa ... Kukavički je odbacivati pozive na suradnju, tako počinju ratovi a prestaje napredak čovječanstva ... Nasilju i nepravdama suprotstaviti ćemo se ne razdijeljeni, nego zajedno, kao slobodne nacije i slobodni ljudi. I to je razlog zašto se glasovi za mir i napredak moraju čuti skupa,' završio je američki predsjednik. Na summitu SAD – EU najviše je riječi bilo o klimatskim promjenama. 'SAD će voditi umjesto usporavati akcije,' obećao je Barack Obama. „Osjećamo istinsku mijenu američke politike“, ustvrdio je predsjednik Europske Komisije Jose Manuel Barroso, pozdravljajući „veoma pozitivne promjene“. U ovom je ozračju uostalom prošla prva europska turneja novog američkog predsjednika.